In nomine sanctæ et individuæ Trinitatis, Karolus divina propitiante clementia rex. Si fidelium nostrorum petitionibus aures culminis nostri inclinamus, et eas ad affectum usque perducimus, non solum regalem in eo exercemus dignitatem, verum etiam æternæ retributionis præmia inde nobis augmentari liquido credimus. Quocirca noverit omnium fidelium nostrorum præsentium videlicet ac futurorum sagacitas, qualiter Herifridus venerabilis Autisiodorensis ecclesiæ episcopus, quædam præcepta imperatorum et regum, Karoli videlicet imperatoris augusti et genitoris nostri bonæ memoriæ Hludovici regis nostris obtulit obtutibus, in quibus continebatur quemadmodum ipsi antecessores nostri quasdam res in pago Autisiodorensi consistentes, hoc est Malliacum, cum omnibus appenditiis suis situm super Icaunæ fluvium, holim injuste a præfata ecclesia abstractum, juste et rationabiliter reddidissent: ideoque nostram deprecatus est clementiam, quatenus super hæc eadem præcepta aliud nostræ, aut..... nostræ potestatis præceptum inde conscribi per quod decernimus atque omnino sancimus, ut sicut in illo continetur præcepto, ita et deinceps per hanc nostram succedentibus temporibus auctoritatem firmum et inconvulsum permaneat, nullo unquam successorum nostrorum id inrumpente. Et ut hæc nostræ confirmationis auctoritas pleniorem in Dei nomine obtinere valeat vigorem, manu propria subter confirmamus, et annuli nostri impressione insigniri jussimus. Actum pridie Idus Martii, Indict. V. Anno X. regnante Domno Carolo gloriosissimo rege redintegrante V. Actum Compendio Palatio, in Christi nomine feliciter. Amen.